Жоғары сұрыпты ас тұзын 
өндіру зауыты
Қадірлі қауым!
Құрметті жерлестер!

Баршаңызды еліміздің жаңа дәуіріндегі тарихи оқиға - жаңа Коституциямыздың заңды күшіне енуімен шын жүректен құттықтаймын!
Ата Заңымызда азаматтардың құқықтары мен бостандықтарын қорғауды күшейту, заң үстемдігін қамтамасыз ету, әділетті қоғам құру басты мақсат ретінде белгіленген.
Жаңа Преамбулада байырғы қазақ жерінде мемлекеттілікті нығайта отырып, Ұлы Даланың мыңжылдық тарихи сабақтастығын сақтау басты қағидат ретінде бекітілген.
Билік тармақтарының тепе-теңдігі нығайтылып, басқару жүйесі заман талабына сай жаңғыртылды.
Бұл - мемлекетіміздің тұғырын нығайтып, қоғамдық келісім мен тұрақтылықты сақтауға негіз болатын маңызды құжат.
Мұның барлығы - Қазақстанның демократиялық, құқықтық және әлеуметтік мемлекет ретінде дамытуға бағытталған жүйелі қадамдар.
Жаңа Ата Заңымыз күшіне енгеннен кейін Президентіміз 
23 тамыз күні Құрылтай сайлауын өткізу туралы Жарлыққа қол қойды.
Ұлтымыздың тарихында алтын әріптермен жазылатын алдағы саяси маңызды кезеңде баршаңызды елдік мүдде жолындағы маңызды іске жоғары жауапкершілікпен белсенді қатысуға шақырамын!

Ардақты ағайын!
Бүгін, Өздеріңізбен бірге өңіріміз үшін маңызды жобалардың бірі жоғары сұрыпты ас тұзын өндіру зауытының ашылу рәсімінің куәсі болудамыз.
Осындай маңызды жобаны Арал ауданында жүзеге асырғаны үшін жеке инвесторға зор ризашылығымды білдіремін.
Бұл бастама өңір экономикасының дамуына тың серпін беріп, еліміздің экспорттық әлеуетін арттыруға, жаңа жұмыс орындарын ашуға мүмкіндік береді.
Сіздердің сенімдеріңіз бен қолдауларыңыз – біздің ортақ жетістігіміздің негізі.


Құрметті жерлестер!

Мемлекет басшымыз Қасым-Жомарт Кемелұлы 
«Жаңа инвестициялар ең алдымен еліміздегі заманауи өнеркәсіптің негізін қалыптастыруға бағытталуы керек», - деген болатын.
Бүгінде, аймағымызда қолайлы инвестициялық климат қалыптасып, ірі инвестициялық жобалар жүзеге асуда.
Экономиканы әртараптандыру мақсатында алдағы 
үш жылда аймағымызда құны 1 трлн. 900 млрд. теңгеге 
48 инвестициялық жоба іске асырылып, 10 мыңнан аса жаңа жұмыс орындарын ашу жоспарлануда.
Оның ішінде, биылғы жылы 100 млрд. теңгенің 
21 жобасын іске қосу жоспарланса, алдағы уақытта жалпы құны 1 трлн. теңгеге 14 ірі жобаның құрылысы басталды.
Бүгін «Қазақ Кэмел» компаниясының түйе сүтінен құрғақ ұнтақ дайындау зауытын іске қостық.
3 млрд теңгені құрайтын зауыт жылына 400 тоннаға жуық түйе сүтінен құрғақ ұнтақ өндіріп, 23 адамды жұмыспен қамтиды.


Қадірлі қауым!
Құны 1,8 млрд. теңге болатын «Тоғыс - Аралотын» серіктестігінің жоғары сұрыпты ас тұзын өндіру зауытының жылдық қуаттылығы 40 мың тонна. Мұнда 
20 адам жұмыспен қамтылады.
Жобаны жүзеге асыруға мемлекеттік қолдау аясында 
4 гектар жер телімі берілді. Қажетті инфрақұрылымдар тартылды.
Шығарылатын өнімді Қазақстанның ішкі нарығымен қатар көршілес мемлекеттерге экспортталуда.
Өңіріміз үшін маңызды жаңа өндіріс орындары облыс экономикасын әртараптандырып, тұрғындарымыздың өмір сүру сапасын арттыруға жаңа серпін береді деп сенемін.

Ардақты ағайын!

Біз әрбір инвестормен ашық әрі сенімді қарым-қатынас орнатып, нәтижелі жұмыс жасауға әрдайым дайынбыз!
Жаһандық бәсеке күшейіп тұрған қазіргі заманда, 
бұл – өте маңызды бастама.
Баршаңызды жаңа зауыттың ашылуымен шын жүректен құттықтаймын!
Жаңа кәсіпорынның іргесі берік, болашағы баянды болсын. Өндірістеріңіз өркендеп, еліміздің дамуына үлес қосып, халықтың игілігіне қызмет ете беріңіздер.
Еліміз аман, жұртымыз тыныш, Тәуелсіздігіміз тұғырлы болғай!
Рақмет.

